L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika Ir-regolamentazzjoni tal-istorbju tfisser il-mod kif għandna nipproteġu lill-komunità minn storbju eċċessiv li jkun iġġenerat. Dan ivarja mill-istorbju iġġenerat mill-ajruplani huma u nieżlin l-art minn fuq Birżebbuġa jew żoni oħra sal-ħoss iġġenerat mill-air conditioner tal-ġar. Mill-"burglar alarm" li jdum ħafna jdoqq sa ma jintefa, sa dak li jiġri bil-karozza fit-toroq bl-isterjow full-on. Jinkludi ukoll il-ħin u l-qawwa tal-logħob tan-nar li jsir fil-festi f'Malta. L-immaniġġjar tal-istorbju huwa neċessarju fejn jiltaqgħu żoni kummerċjali u domestiċi, b'mod partikolari meta s-separazzjoni bejniethom hi waħda vertikali, ħafna drabi minima. Il-problemi jinqalgħu dejjem minħabba nuqqas ta' rispett, minħabba li xi ħadd jippretendi li huwa iktar importanti minn xi ħaddieħor u allura jippretendi li dak li jagħmel hu għandu jkun tollerat ferm iktar. F'pajjiżi oħra hemm liġijiet twal u dettaljati li jikkontrollaw il-ħsejjes permissibli. Alternattiva Demokratika fil-Parlament timpenja ruħha li dawn ikunu eżaminati bir-reqqa u li titħejja proposta li tkopri l-kontroll tal-ħsejjes eċċessivi li tiġġenera s-soċjetà Maltija tal-lum.
Snippets from AD's electoral manifesto: (3) Noise